**doc. PhDr. Ľudmila Belásová, PhD.**

**Doklady o vlastnej vedeckej škole**

Vedecká škola doc. PhDr. Ľudmily Belásovej, PhD. korešponduje so zameraním študijného odboru 1.1.5 predškolská a elementárna pedagogika. Tematicky je prednostne viazaná na problematiku utvárania a rozvíjania elementárnej gramotnosti. Personálne ju v súčasnosti tvoria doktorandi Pedagogickej fakulty Prešovskej univerzity v Prešove a externí spolupracovníci, ktorí pokračujú v riešení výskumných projektov alebo inak spolupracujú na riešení úloh s uvedenou tematikou.

Celkovo možno vedeckú školu doc. PhDr. Ľudmily Belásovej, PhD. dokladovať vo viacerých oblastiach:

1. **Vedenie vedeckovýskumných projektov**

Projekty vedené doc. PhDr. Ľudmilou Belásovou, PhD. boli zamerané na zefektívňovanie procesu utvárania a rozvíjania elementárnej gramotnosti. Grantový projekt VEGA 1/4484/07 ***Efektívnosť metodiky Sfumato v podmienkach 1. stupňa základných škôl na Slovensku*** (2007 – 2009) bol realizovaný v spolupráci s českou vzdelávacou inštitúciou ABC Music, v.o.s. v Prahe a Klášterci nad Orlicí. Cieľom projektu bolo experimentálne overenie efektívnosti metodiky Sfumato v komparácii so štandardne využívanými metódami elementárneho čítania a písania.

*Základné výstupy riešenia projektu:*

▪ Získanie certifikátu aplikantky metodiky Sfumato

▪ Zorganizovanie medzinárodnej vedeckej konferencie *Aktuálne možnosti utvárania*

*elementárnej gramotnosti.* Pedagogická fakulta PU v Prešove, 12. 12. 2009

▪ Editorstvo konferenčného zborníka *Aktuálne možnosti utvárania elementárnej gramotnosti*

(2010)

▪ Publikovanie 8 vedeckých štúdií k skúmanej problematike

Grantový projekt VEGA 1/0781/13 ***Elementárna gramotnosť v kontexte informačno – komunikačných technológií*** (zodpovedná riešiteľka), doba riešenia 2013 – 2015.

Cieľ projektu: výskum efektívnosti informačno – komunikačných technológií v procese utvárania a rozvíjania elementárnej gramotnosti. Zámerom riešiteľov je konštruktívno-kritická analýza existujúcich interaktívnych výučbových softvérov, vytvorenie vlastného modelu výučby elementárneho čítania a písania s využitím informačno – komunikačných technológií a jeho experimentálne overenie.

*Doterajší výstup:*

▪ vedecká monografia Elementárna gramotnosť. História a súčasnosť. Prešov: Prešovská univerzita v Prešove, Pedagogická fakulta, 2013. - 85 s. ISBN 978-80-555-0799-6.  
*Plánované výstupy:*

▪ publikovanie vedeckých štúdií

▪ zorganizovanie vedeckej konferencie s medzinárodnou účasťou

▪ tvorba inovatívneho modelu utvárania a rozvíjania elementárnej gramotnosti

1. **Vedenie študentov a mladých tvorivých pracovníkov v rámci graduálneho a postgraduálneho (rigorózneho, doktorandského) štúdia a v rámci spolupráce na riešení vedeckovýskumných projektov.**

Doc. PhDr. Ľudmila Belásová úspešne viedla troch ukončených doktorandov, 28 rigorozantov, cca 150 diplomantov a 19 bakalarantov. Viacerí doktorandi a mladí tvoriví pracovníci participovali na riešení vedeckovýskumných projektov a ich výstupoch.

Absolvent internej formy doktorandského štúdia v *študijnom odbore*: 75-02-9Teória vyučovania predmetov všeobecno-vzdelávacej a odbornej povahy v špecializácii teória vyučovania predmetov na 1. stupni základných škôl PaedDr. Ján Pochanič, PhD. bol riešiteľom výskumného projektu VEGA 1/4484/07 ***Efektívnosť metodiky Sfumato v podmienkach 1. stupňa základných škôl na Slovensku*** (2007 – 2009). Jeho výstupy mali podobu vedeckých štúdií, účasti na domácich a zahraničných konferenciách a participácie na medzinárodnej vedeckej konferencii *Aktuálne možnosti utvárania elementárnej gramotnosti.* (PF PU v Prešove, 12. 12. 2009) ako člena organizačného výboru. Bol iniciátorom súťaže tvorivého písania pre žiakov 1. stupňa základnej školy, ktorej 5 ročníkov úspešne zorganizovala Katedra predškolskej a elementárnej pedagogiky a psychológie PF PU a ktorá po 2 úspešných ročníkoch nadobudla charakter medzinárodnej súťaže detskej tvorivosti zapojením žiakov slovenských škôl v zahraničí. Je autorom viacerých rozprávkových kníh pre deti primárneho stupňa. PaedDr. Ján Pochanič v súčasnosti pôsobí v Špeciálnej základnej škole I.-III. stupňa N-4 s prehĺbeným vyučovaním slovenského jazyka v Užhorode (Ukrajina). Spolupráca s Pedagogickou fakultou PU v Prešove naďalej pokračuje, a to účasťou menovaného na riešení grantového projektu VEGA 1/0781/13 ***Elementárna gramotnosť v kontexte informačno – komunikačných technológií.***

Absolventka externej formy doktorandského štúdia v *študijnom odbore*: 75-02-9Teória vyučovania predmetov všeobecno-vzdelávacej a odbornej povahy v špecializácii teória vyučovania predmetov na 1. stupni základných škôl Mgr. Martina Holovková, PhD. prispela k riešeniu problematiky utvárania a rozvíjania elementárnej gramotnosti výskumom a následnou analýzou súčasných koncepcií elementárneho čítania a písania. V spoluautorstve s doc. PhDr. Ľudmilou Belásovou, PhD. ich prezentovala na vedeckých konferenciách a v publikovaných vedeckých štúdiách. Je autorkou detskej knihy *Rozprávky zo života abecedy.* V súčasnosti pôsobí v Národnom ústave certifikovaných meraní vzdelávania (NÚCEM) v Bratislave na Oddelení tvorby testov pre základné školy ako odborný zamestnanec pre komunikáciu so školami a koordináciu administrácie testov a hodnotiacich centier aktivity 1.1 – projekt HKV.

Absolventka internej formy doktorandského štúdia v *študijnom odbore*: 1.1.5 Predškolská a elementárna pedagogika Mgr. Renáta Košalová, PhD. svoje vedeckovýskumné aktivity prezentovala aktívnou účasťou na dvoch ročníkoch medzinárodnej študentskej vedeckej konferencie Aktuální problémy pedagogiky ve výzkumech studentů doktorských studijních programu v Olomouci (2010, 2011). Bola riešiteľkou študentského grantového projektu GaPU 4/4/2012 *Interaktívny rozvoj elementárnej gramotnosti*. Spolupráca s Pedagogickou fakultou PU v Prešove pokračuje aj po ukončení doktorandského štúdia participáciou menovanej na riešení grantového projektu VEGA 1/0781/13 ***Elementárna gramotnosť v kontexte informačno – komunikačných technológií.***

Spolupráca s absolventmi rigorózneho pokračovania má viaceré podoby. Mnohí z nich participujú na riešení výskumných projektov z oblasti utvárania a rozvíjania elementárnej gramotnosti, a to buď priamo (ako riešitelia), alebo nepriamo (vytvorením podmienok na realizáciu výskumu v ich školách).

1. **Participácia na vedení Vedeckého krúžku študentov Pedagogickej fakulty Prešovskej univerzity v Prešove**

V rokoch 2000 – 2005 participovala doc. PhDr. Ľudmila Belásová, PhD. na vedení Vedeckého krúžku študentov Pedagogickej fakulty PU v Prešove. Krúžok združoval mladých vedeckých pracovníkov (doktorandov a študentov) z troch krajín (Slovensko, Česko, Poľsko), ktorí výskumne spolupracovali na riešení spoločnej ročnej témy. V rámci spomínanej aktivity boli realizované výmenné pobyty učiteľov a študentov spolupracujúcich fakúlt. Prezentácie výskumných zistení boli striedavo realizované v zúčastnených krajinách. V dňoch 11. 10. - 15. 10. 2004 sa doc. PhDr. Ľudmila Belásová, PhD. zúčastnila pozvaného týždňového pracovného pobytu na Pedagogickej fakulte UP v Olomouci, ktorého obsahom bola účasť na medzinárodnej konferencii študentských vedeckých krúžkov a projektovanie ďalšej spolupráce učiteľov a študentov spomínanej fakulty.

1. **Perspektívy**

Pociťujeme absenciu profesionálneho prístupu učiteľov primárnej školy k žiakom, ktorí prichádzajú do 1. ročníka základnej školy s osvojenou schopnosťou čítania a písania. Je potrebné zabezpečiť kontinuitu medzi materskou a základnou školou, bez ktorej žiaci s bohatými pregramotnými skúsenosťami zažívajú stagnáciu až regres. V ďalšom období chceme venovať pozornosť uvedenej problémovej oblasti.

V Prešove 8. 7. 2013 Podpis uchádzačky: